钦定古今图书集成/明伦汇编/官常典/第175卷 > 《戒子孙诗》前人
## 钦定古今图书集成/明伦汇编/官常典/第175卷 > 《戒子孙诗》前人

《汉书》：“元帝即位，以元成为少府，迁太子太傅，至御史大夫。永光中，代于定国为丞相，贬黜十年之间，遂继父相位，封侯故国，荣当世焉。元成复作诗，著复玷缺之艰难，因以戒示子孙。”

“于肃君子。既令厥德，服此温恭，棣棣其则。咨予小子，
既德靡逮。曾是车服，荒嫚以坠。明明天子，俊德烈烈。
不遂我遗，恤我九列。我既兹恤。惟夙惟夜。畏忌是申，
供事靡惰。天子我监，登我三事。顾我伤坠，爵复我旧。
我既此登，望我旧阶。先后兹度，涟涟孔怀。司直御事，
我熙我盛。群公百僚，我嘉我庆。于异卿士，非我同心。”
三事维艰，莫我肯矜。赫赫三事，力虽此毕。非我所度，
退其罔日。“昔我之坠，畏不此居。今我度兹，戚戚其惧。
唯我后人，命其靡常。靖共尔位，瞻仰靡荒。慎尔会同，
戒尔车服，无惰尔仪，以保尔域。尔无我视，不慎不整。
我之此复，唯禄之幸。”於戏后人！惟肃惟栗，无忝显位，
以蕃汉室。